**0220 2016011**

Vedtatt av Asker kommunestyre i møte 13. november 2018 i medhold av plan- og bygningslovens §§ 12-12.

Asker kommune,

For rådmannen

Marte H. Lie

**BESTEMMELSER TIL OMRÅDEREGULERINGSPLAN FOR HØN-LANDÅS, ASKER KOMMUNE**

Reguleringsbestemmelser datert 15.10.2018

Plankart datert 15.10.2018

Innholdsfortegnelse

§ 1 Planens hensikt 1

§ 2 Formål og hensynssoner 2

§ 3 Delområder og feltinndeling 2

§ 4 Rekkefølgebestemmelser 3

§ 5 Plan-, utrednings- og dokumentasjonskrav 5

§ 6 Fellesbestemmelser 10

§ 7 Bebyggelse og anlegg 15

§ 8 Samferdselsanlegg og teknisk infrastruktur 19

§ 9 Grønnstruktur 21

§ 10 Hensynssoner 22

§ 11 Bestemmelsesområder 22

# Planens hensikt

Hensikten med reguleringsplanen er å tilrettelegge for utviklingen av et av Askers største utbyggingsområder, med umiddelbar nærhet til Asker sentrum. Det legges opp til en høy arealutnyttelse i tråd med regionale føringer om tettere byutvikling i sentrumsområdene. Det skal sikres varierte og sammensatte boligområder, med urbane kvaliteter. Samtidig etterstrebes en tilpasning til naboskapets eksisterende småhusbebyggelse. Sentralt i området etableres et nærsenter med servicesenter, barneskole og barnehage. Området skal framstå som den sentrale møteplassen på Høn/Landås. Reguleringsplanen skal tilrettelegge for:

* ambisiøse mål, basert på kommunens temaplan for energi, klima og miljø. Deler av nærsenteret utvikles som et forbildeområde, mens det etableres minst et forbildeprosjekt på Landås og i Fusdalskogen.
* en bærekraftig, grønn mobilitet, basert på gange, sykkel og kollektivtrafikk, og redusert behov for bilkjøring.
* en variert arkitektur, der estetikk, bomiljø og gode utearealer gis stor oppmerksomhet.
* en variert boligsammensetning som åpner for en bred befolkningssammensetning, basert på kommunens boligpolitiske strategi.
* et nærsenter som dekker befolkningens daglige behov for varer, service og tjenester.
* et barnehage- og barneskoletilbud med flerbrukshall og utvendige idrettsanlegg.
* blågrønne strukturer med en robust overvannshåndtering

# Formål og hensynssoner

Området reguleres til:

## Bebyggelse og anlegg (pbl §12.5 nr. 1)

* + Boligbebyggelse – frittliggende småhusbebyggelse (1111)
  + Boligbebyggelse – konsentrert småhusbebyggelse (1112)
  + Boligbebyggelse – blokkbebyggelse (1113)
  + Barnehage (1161)
  + Undervisning (1162)
  + Renovasjonsanlegg (1550)
  + Lekeplass (1610)
  + Kombinert bebyggelse og anleggsformål (1800)

## Samferdselsanlegg og teknisk infrastruktur (pbl §12-5 nr. 2)

* + Veg (2010)
  + Fortau (2012)
  + Torg (2013)
  + Gatetun/ gågate (2014)
  + Gang-/sykkelveg (2015)
  + Annen veggrunn – grøntareal (2019)
  + Avfallssug (2150)
  + Kombinert formål for samferdselsanlegg og/eller teknisk infrastrukturtraseer (2800)
  + Angitte samferdselsanlegg og/eller teknisk infrastrukturtraseer kombinert med annet angitt formål – lekeplass (2900)

## Grønnstruktur (pbl §12-5 nr. 3)

* + Grønnstruktur (3001)
  + Naturområde - grønnstruktur (3020)
  + Turveg (3031)

## Hensynssoner (pbl §12-6)

* + Flomfare (H320)
  + Bevaring naturmiljø (H560)
  + Bevaring kulturmiljø (H570)
  + Hensynssone tunnel (H190)

## Bestemmelsesområde (pbl §12-7)

* + Utforming
  + Sikre verneverdier i bygninger, andre kulturminner og kulturmiljøer
  + Anlegg- og riggområde

# Delområder og feltinndeling

Områder for bebyggelse og anlegg består av 3 delområder: L (Landås), H (Høn) og F (Fusdalskogen). Områdene er inndelt i felt med avgrensning som vist på plankartet.

Landås

Felt L1 og L7-L8 Bolig (frittliggende/konsentrert småhusbebyggelse)

Felt L2-L6 Bolig (blokkbebyggelse)

Felt Lek 1 og Lek 2 Felles lekeplasser

Felt BRE1 Renovasjonsanlegg (returpunkt kildesortering)

Høn

Felt H1 Undervisning og idrett

Felt H2 Barnehage

Felt H3-H4 Bolig, forretning og offentlig/privat tjenesteyting

Felt H5-H8 Bolig (blokkbebyggelse)

Felt H9-H10 Bolig (frittliggende/konsentrert småhusbebyggelse)

Felt ST1 Torg

Fusdalskogen

Felt F1-F2 Bolig, forretning og offentlig/privat tjenesteyting

Felt F3-F4 Bolig (blokkbebyggelse)

Felt ST2 Torg

Felt K1 Terminal for stasjonært avfallssug/lekeplass

I tillegg viser plankartet feltbetegnelser for samferdselsanlegg, grønnstruktur, hensynssoner og bestemmelsesområder.

# Rekkefølgebestemmelser

## Utbyggingsrekkefølge

Felt som ikke krever detaljreguleringsplan jfr. 5.2.2 kan bygges først. Dette betyr at etappe 1 blir Landås vest med felt L2 før felt L1. Felt H9b (Høn gård) kan først bygges ut når Lerkeringen (SV2) og nødvendig støyskjerming langs E18 er etablert.

Videre utbygging skal skje i etapper, med start på Landås (L3-L6). Utbyggingsrekkefølgen for boligområdene etter dette er ikke fastsatt. Utbyggingstidspunkt for skole og barnehage (H1 og H2) avklares av kommunen basert på kapasitetsbehov.

Ingen utbygging i områdene L2, L3, L4, L5 og L6 kan skje før kulvert under jernbane og anleggsvei over Hønsjordet er etablert. Anleggsveien skal etableres i trase for SGS1. For etablering av kulvert under jernbanen tillates anleggstrafikk fra krysset Hønsveien/ Haugboveien. Denne anleggstrafikken skal tas inn via Haugboveien.

## Rekkefølgekrav som gjelder alle felt

Før det kan gis rammetillatelse for bebyggelse skal følgende være sikret og godkjent av kommunen:

* Lokal håndtering av overvann inne på de respektive feltene og håndtering av tilflytende overvann innenfor hensynsone H320\_A og H320\_B, jfr. § 10.1.1.
* Tinglyst erklæring av allmennhetens rett til å ferdes på felles gatetun, torg, gang-/sykkelveier, turveier og stier mm. som skal være allment tilgjengelige innenfor det aktuelle byggefelt, jfr. § 6.1
* Nødvendige støytiltak utenfor omsøkt område, jfr. § 6.6
* Dokumentasjonskrav i henhold til § 5.4 skal være tilfredsstilt

Før det kan gis igangsettingstillatelse for bebyggelse skal følgende være sikret og godkjent av kommunen:

* Tilstrekkelig barneskolekapasitet i gang-/sykkelavstand.
* Tilstrekkelig barnehagekapasitet i gang-/sykkelavstand.
* Tilknytning til stasjonært avfallssug med terminal på felt K1.
* Tilstrekkelig kapasitet på avløpsnettet.
* Nødvendige arealer for deponering av overskuddsmasser innenfor planområdet.
* Nødvendige tiltak som sikrer ønsket reisemiddelfordeling.

Før det kan gis midlertidig brukstillatelse for bebyggelse og anlegg skal følgende være etablert i henhold til godkjent detaljreguleringsplan:

* Turveier og stier gjennom/ut av de respektive felt.
* Lekeplasser og uteoppholdsarealer i tilknytning til det respektive byggefelt, i tråd med godkjent utomhusplan.
* Beplantning og tilsåing for uteoppholdsarealer og grøntarealer i tilknytning til boligfelt, grøntområder og veianlegg. Dersom brukstillatelse gis sent om høsten eller om vinteren, kan beplantning utsettes til våren.
* Lokal håndtering av overvann inne på de respektive feltene og håndtering av tilflytende overvann innenfor hensynsone H320\_A og H320\_B, jfr. § 10.1.1. Deler av etablering kan være midlertidig.
* Tilknytning til stasjonært avfallssug med terminal på felt K1.
* Nødvendige støyskjermingstiltak.
* Nødvendige tiltak som sikrer ønsket reisemiddelfordeling, jfr. § 5.4.1 og overordnet mobilitetsplan, datert 26.02.2018

## Rekkefølgekrav som gjelder for de enkelte byggefelt

Rekkefølgekravene er utarbeidet på bakgrunn av vist utbyggingsrekkefølge jf. pkt. 4.1. Ved en annen utbyggingsrekkefølge skal rekkefølgekravene for de enkelte byggefelt vurderes på nytt i samarbeid med Plan- og bygningsavdelingen.

### Rekkefølgekrav for felt L2

Før det kan gis rammetillatelse for bebyggelse og anlegg i felt L2 skal følgende være sikret og godkjent av kommunen:

* Kulvert under jernbanen.
* Midlertidig anleggsvei i trase for fremtidig gang-/sykkelvei, SGS1. Anleggsveien skal anlegges på en kulvert som sikrer gjennomføring av bekken.
* Midlertidig fortau langs Askerveien (SV1), frem til Vipeveien

Før det kan gis igangsettingstillatelse for bebyggelse og anlegg i felt L2 skal følgende være sikret (godkjent byggeplan og rett til nødvendig grunn):

* Kjørevei med midlertidig sykkelvei med fortau i Askerveien SV1 (sykkelvei med fortau skal ha en bredde på 5,5 meter og kan anlegges på areal avsatt til grøntrabatt)
* Midlertidig brøytbar gang-/sykkelforbindelse mellom L2 og Askerveien SV1(trasé fastsettes i dialog med plan- og bygningsavdelingen på søknadstidspunktet)
* Midlertidig gangsti mellom L2 og Asker terrasse, SV7 (trasé fastsettes i dialog med plan- og bygningsavdelingen på søknadstidspunktet)
* Kjørevei med fortau over Landås inkludert snuplass/gatetun, SV3, SGT3 og BRE1.
* Gang-/sykkelvei over Landås øst, SGS5
* Gang-/sykkelvei over Landås vest, SGS4
* Felles lekeplass Lek1 og felles gatetun SGT1

Før det kan gis igangsettingstillatelse for bebyggelse og anlegg i felt L2 skal følgende være etablert i henhold til godkjent byggeplan:

* Kulvert under jernbanen
* Midlertidig anleggsvei i trase for fremtidig gang-/sykkelvei, SGS1. Anleggsveien skal anlegges på en kulvert som sikrer gjennomføring av bekken.
* Midlertidig fortau langs Askerveien (SV1), frem til Vipeveien

Før det kan gis midlertidig brukstillatelse for første byggetrinn i felt L2 skal følgende være etablert i henhold til godkjent byggeplan:

* Kjørevei med fortau over Landås inkludert snuplass/gatetun (SV3, SGT3 og BRE1). For feltene L2 og L3 kan det utføres en midlertidig opparbeiding av SGT3 i påvente av detaljregulering for L4-L6.
* Kjørevei med midlertidig sykkelvei med fortau i Askerveien SV1 (sykkelvei med fortau skal ha en bredde på 5,5 meter og kan anlegges areal avsatt til grøntrabatt)
* Gang-/sykkelvei over Landås øst, SGS5
* Midlertidig brøytbar gang-/sykkelforbindelse mellom L2 og Askerveien SV1(trasé fastsettes i dialog med plan- og bygningsavdelingen på søknadstidspunktet)
* Midlertidig gangsti mellom L2 og Asker terrasse, SV7 (trasé fastsettes i dialog med plan- og bygningsavdelingen på søknadstidspunktet)

Før det kan gis midlertidig brukstillatelse for byggene B5 og C4 skal følgende være etablert i henhold til godkjent byggeplan:

* Felles gatetun SGT1 opp til Hønsveien, gangforbindelse med kombinasjon av trapp og rampe. Rampe skal ha maksimal stigning 1:7.

Før det kan gis midlertidig brukstillatelse for siste byggetrinn (bygg B8 og C6) i felt L2 skal følgende være etablert i henhold til godkjent byggeplan:

* Permanent kjørevei med fortau over Høn, SV2
* Permanent gang-/sykkelvei over Høn, SGS1
* Gang-/sykkelvei over Landås vest, SGS4
* Felles lekeplass Lek1

### Rekkefølgekrav for Felt L1

Før det kan gis igangsettingstillatelse for boliger i felt L1 skal følgende være sikret (godkjent byggeplan og rett til nødvendig grunn):

* Fortau og nødvendige utbedringer langs Hønsveien fra Askerveien til Haugboveien, SV4. Fortauet må sikres en naturlig tilkopling til Askerveien.

Før det kan gis midlertidig brukstillatelse for boliger i byggefelt L1 skal følgende være etablert i henhold til godkjent byggeplan:

### Fortau og nødvendige utbedringer langs Hønsveien fra Askerveien til Haugboveien, SV4. Fortauet må sikres en naturlig tilkopling til Askerveien.

### Rekkefølgekrav for felt F2, F3 og H6

Detaljregulering og utbygging av feltene F2, F3 og H6 kan ikke finne sted før detaljreguleringsplan for ny E18 er vedtatt.

### Rekkefølgekrav for felt H1, H2, H3, H4, og H5

Før det kan gis igangsettingstillatelse for bebyggelse og anlegg i felt H1, H2, H3, H4 og H5 skal følgende være sikret med godkjent byggeplan og rett til nødvendig grunn:

* Gang-/sykkelvei over Høn, SGS2 og SGS3.
* Torg i nærsenteret ST1 (rekkefølgebestemmelsen begrenses til felt H1, H2, H3 og H4).

Før det kan gis midlertidig brukstillatelse for bebyggelse og anlegg i felt H1, H2, H3, H4, og H5 skal følgende være etablert i henhold til godkjent byggeplan:

* Gang-/sykkelvei over Høn, SGS2 og SGS3.
* Torg i nærsenteret ST1 (rekkefølgebestemmelsen begrenses til felt H1, H2, H3 og H4).

### Rekkefølgekrav for felt F1, F2 F3 og F4

Før det kan gis midlertidig brukstillatelse for bebyggelse og anlegg i felt F1, F2, F3 og F4 skal følgende være etablert i henhold til godkjent byggeplan:

* Permanent opparbeiding av SV1 og SGS6, inklusiv grøntrabatt.

# Plan-, utrednings- og dokumentasjonskrav

## Rekkefølgebestemmelse vedrørende utredningskrav

I planområdet kan arbeid og tiltak som nevnt i pbl § 20-1 og 20-2 (tiltak som krever søknad og tillatelse) ikke gis igangsettingstillatelse før de utredningskrav som fremkommer i §5 er ivaretatt. Krav som følger og defineres av de utredninger som skal gjennomføres iht. §5 skal gjelde som rekkefølgebestemmelser. I den grad de utredninger som forutsettes utført iht.§5 avdekker behov for å stille ytterligere rekkefølgekrav, skal kommunen fastlegge disse kravene.

## Plankrav

### Krav til detaljreguleringsplan

Arbeid og tiltak som nevnt i pbl. § 20-1 og 20-2 (tiltak som krever søknad og tillatelse) kan ikke finne sted før det aktuelle arealet inngår i en detaljreguleringsplan. Dette kravet gjelder for samtlige deler av planområdet, unntatt de arealer som fremgår av pkt. 5.2.2.

Detaljreguleringsplan skal utføres i tråd med kommunens retningslinjer for planarbeid og øvrige krav og føringer som fremgår av områdereguleringsplanen.

### Områder som ikke omfattes av plankravet

Følgende felt er vurdert detaljert tilstrekkelig i områdeplanen og ytterligere detaljregulering kreves derfor ikke for:

* Felt L1
* Felt L2
* Felt SGT1 (felles gatetun) og Lek1 (felles lekeområde).
* Kjørevei SV1-SV8 og kulvert under jernbanen
* Gang og sykkelvei SGS1, SGS4, SGS5 og SGS6
* G1 og G2
* K1 – avfallsug/lekeplass
* Felt H9 - Høn gård

### Avgrensning av nye reguleringsplaner innenfor området

Kommunen kan ved detaljregulering stille krav om helhetlig planlegging av flere byggefelt og tilgrensende grønnstruktur og samferdselsanlegg. Dette gjelder også på tvers av delområder, slik at man sikrer gode sammenhenger i funksjoner, gang-/sykkelforbindelser, stiforbindelser, grøntstrukturer og fellesområder. Planavgrensning for nye reguleringsplaner innenfor planområdet skal fastsettes av kommunen. Det er spesielt aktuelt med helhetlig planlegging for følgende byggefelt:

- Felt L4, L5, L6, SGT3 (offentlig gatetun), SGT2 (felles gatetun) og Lek 2 (felles lekeplass)

- Felt H1, H2, H3, H4 og H5

## Miljø

Deler av Høn nærsenter (felt H3, H4 og H5) skal utvikles som et forbildeområde med ekstra fokus på miljø, herunder materialbruk, energi og transport. Høn nærsenter skal også inneholde en minigjenvinningsstasjon.

Innenfor delområdene Landås (L) og Fusdalskogen (F) skal det etableres minst et forbildeprosjekt. Prosjektene skal utvikles med ekstra fokus på materialbruk, energi og transport.

Videre prosess og gjennomføring avklares gjennom utbyggingsavtalen.

## Utrednings- og dokumentasjonskrav

### Trafikkforhold og mobilitetsløsninger

I kommende detaljreguleringsplaner skal transportutredning og detaljert mobilitetsplan utarbeides som del av plandokumentene. Hensikten er å sikre at plangrep og reguleringsbestemmelser bidrar til flere syklister, fotgjengere og kollektivreisende fremfor økt personbiltransport.

Transportutredningen skal belyse hvordan generert trafikk fra planområdet påvirker veinettet rundt Asker sentrum. Samlet transport fra både etablert og planlagt bebyggelse skal inngå, fordelt på alle transportmidler.

Overordnet mobilitetsplan for Høn Landås, datert 26.02.2018 skal legges til grunn for videre saksbehandling. I kommende detaljreguleringsplaner skal detaljert mobilitetsplan utarbeides som del av plandokumentene. Denne skal ta utgangspunkt i samlet transport fra planområdet, både eksisterende og planlagt bebyggelse, og beskrive tilrettelegging for bil- og sykkeldeling, samt andre nødvendige mobilitetstiltak for å oppnå bærekraftig mobilitet og nullvekst i personbiltrafikken.

Mobilitetsplanen skal beskrive løsninger for fotgjengertrafikk, sykling, kollektivtransport og biltransport, og dokumentere følgende:

- Antall boenheter og beboere

- Samlet transport fra planområdet Høn Landås

- Fordeling av transport gjennom døgnet

- Fordeling av reguleringsplanens samlete transport fordelt på alle transportmidler

- Tiltak som sikrer attraktive og effektive løsninger for kollektivtransport, sykling og gange

- Tiltak som reduserer biltrafikk fra området

Basert på transportutredning og detaljert mobilitetsplan, skal reguleringsbestemmelser som reduserer biltransport, og sikrer økt gange, sykling og kollektivtransport, innlemmes i detaljreguleringsplanen.

### Energiutredning

Det er utarbeidet en overordnet energiutredning, datert 19.09.2017, som synliggjør mulige energiløsninger for planområdet. Ved søknad om rammetillatelse kreves en redegjørelse for energiforsyningen til det enkelte delfeltet. Energiutredningen skal synliggjøre forventet energibruk til ulike formål, egenproduksjon av energi, eksternt tilført energi, klimagassberegninger i et livsløpsperspektiv samt analyse av livsløpskostnader. Tiltak for energiløsninger i området skal inngå i miljøoppfølgingsplaner for området.

### Grunnforhold

Ved søknad om rammetillatelse skal det dokumenteres hvordan stabilitet og setningsfare innenfor tiltaksområdet er ivaretatt for samtlige tiltak. Det må redegjøres for konsekvensene av påførte laster, så som oppfylling av terreng og direktefundamenterte bygninger, samt eventuelle nødvendige avbøtende tiltak. Slik dokumentasjon må også foreligge for midlertidige tiltak.

### Forurenset grunn

TA 2553/2009, «Helsebaserte tilstandsklasser for forurenset grunn», eller senere oppdateringer av denne, skal legges til grunn.

Ved mistanke om forurenset grunn i området, skal tiltakshaver klarlegge omfanget og betydningen av forurensningen. Ved forurenset grunn skal tiltakshaver utarbeide en tiltaksplan som skal godkjennes av kommunen før det gis igangsettelsestillatelse.

Utførende entreprenør skal dokumentere beredskap for håndtering av eventuelle funn av ukjent forurensning i anleggsperioden.

### Støyutredning

Støyfaglig utredning for hele planområdet, datert 04.07.17. 2017 kartlegger potensiell støyforurensning i planområdet på et overordnet nivå.

Ved etablering av ny bebyggelse til støyfølsomme bruksformål i gul og evt. rød sone kreves en støyfaglig utredning med støynivåer på fasader, lekeplasser, torg og utearealer, samt plan for støyskjerming og avbøtende tiltak. Plan for støyskjerming skal inkludere en estetisk vurdering av samlede støyskjermingstiltak med utforming, fargevalg og forhold til omgivelsene, samt refleksjonsstøy. Støyfaglig utredning skal foreligge samtidig med søknad om rammetillatelse.

Det må vurderes om tilstrekkelig støyskjerming løses best utenfor området, med lokale tiltak eller en kombinasjon av disse.

### Helhetlig plan og detaljert plan for teknisk infrastruktur

Det er utarbeidet en overordnet plan for teknisk infrastruktur, datert 23.01.2018.

Arbeid og tiltak som nevnt i pbl § 20-1 og 20-2 (tiltak som krever søknad og tillatelse) kan ikke finne sted innenfor delfeltene før det er utarbeidet en detaljert plan for teknisk infrastruktur for omsøkt tiltak og tilknytning til overordnet infrastruktur. Den detaljerte planen for infrastruktur for hvert delfelt skal bygge på en helhetlig plan for hele planområdet som er detaljert nok til å sikre helheten på en god måte. Den helhetlige planen og detaljert plan for teknisk infrastruktur for omsøkt tiltak, skal være godkjent av kommunen før det kan gis rammetillatelser.

Detaljert plan for teknisk infrastruktur skal omhandle tiltak i planområdet knyttet til avfallshåndtering, frisikt, parkering under bakken, vannforsyning, avløp, og håndtering av overvann inkludert flomveier for ekstremnedbørssituasjoner. Planen skal også omhandle EL-forsyning (høyspent/lavspent) og tele-/fibernett.

Følgende funksjonskrav skal legges til grunn for utarbeiding og godkjenning av detaljert plan for teknisk infrastruktur:

• Helhetlig opplegg for vann og avløp inkludert spillvannsledninger. Alt kommunalt nett skal løses med selvfall. Områder med flere enn 250 boenheter skal ha tosidig vannforsyning.

• Lokal overvannshåndtering, både takvann, overflatevann og drensvann. Nedbør skal fortrinnsvis gis avløp gjennom infiltrasjon i grunnen og i åpne vannveier. Det skal etableres flomveier for overvann i henhold til overordnet overvannsnotat, datert 24.01.2018. Det skal være et godt samvirke mellom flomsikringstiltak og øvrige tiltak knytet til vann og avløp. Eksisterende bekker skal holdes åpne som del av flomveisystemet.

• Nytt distribusjonsnett for elforsyning med nye trafostasjoner og kabelanlegg herunder fiber, i grunnen.

• Dokumentasjon og prinsipper for renovasjonsanlegg over/under bakken. Dette inkluderer sentral for avfallssug, nedkastpunkt og rørføringer. Løsningene skal baseres på renovasjonsteknisk norm for avfallssug og avfallsbrønner.

• Returpunkt for glass/metall og tekstiler.

Detaljert plan for teknisk infrastruktur skal dokumentere at eksisterende ledningsanlegg ikke kommer til skade under utbygging av ny samferdselsinfrastruktur.

### Utomhusplan

Rammetillatelse for arbeid og tiltak som krever søknad og tillatelse i henhold til pbl § 20-1 og 20-2, kan ikke godkjennes før det aktuelle arealet inngår i godkjent utomhusplan. Utomhusplaner skal være basert på overordnet illustrasjonsplan av 15.10.2018, overordnet miljø- og kvalitetsprogram av 15.10.2018 og overvannsnotat av 24.01.2018 og omfatte tilliggende veiareal og grøntareal.

Gjennom snitt og plantegninger skal det redegjøres for tilknytning og overgang til tilstøtende arealer, herunder innganger til tilliggende bebyggelse og adkomster til tilliggende felt.

Utomhusplaner skal minimum vise; avgrensning av tiltaket, utforming for alt ubebygd areal inkludert bruk, materialbruk, overflate, møblering, skilting, gjerder, etc., belysning, terreng med kotehøyder, støttemurer og skjæringer, utforming av gatetun, kjøreveier, gang- og sykkelanlegg og stier inkludert trafikksikre krysningspunkter, hastighetsdempende elementer, skråningsutslag, frisikt og siktforhold ved nedkjøringer til parkeringskjellere, eksisterende vegetasjon og ny beplantning, programmering og utforming av leke- og oppholdsarealer, håndtering av overvann, innganger og adkomster, parkering for bil og sykkel, avfallspunkter, trafo, oppstillingsplasser for brannbil, og eventuelle lokale støy- og vindskjermingstiltak for oppholdssoner.

Åpen overvannshåndtering, og fordrøyningsanlegg skal integreres i den estetiske opparbeidelsen av utomhusarealene.

Der det skal etableres takterrasser skal det utarbeides takplan som minimum skal vise soneinndeling, materialbruk, vegetasjon, møblering og belysning.

Det stilles krav om en samlet utomhusplan for følgende delfelt:

• Felt L1, L2, Lek1, G1, SGS4, SV3, SV4 langs L1

• Felt L3, SGS4, SV3 og G2

• Felt L4, L5, L6, SGS5, SV3, SV4 (langs L4), SV5, SGT3, SGT2, Lek 2, G8, GN1 og GN2.

• Felt H1, H2, H3, H4, Torg (ST1), SGS1, SV2, G3 og G11 (del).

• Felt H5, SGS2, SV2, G10 og G11 (del).

• Felt F3, F4, K1, SGS1, SV1/SGS6 (del) og G5

• Felt H6, SGS1, SV2 og G5

• Felt H7, SV2, G5 og G11

• Felt H8, SGS3, SV2, G7

• Felt F1, F2, SV1, SGS6, GN3, G4 og SV6

### Redegjørelse for midlertidige tiltak

Arbeid og tiltak som krever søknad og tillatelse i henhold til pbl § 20-1 og 20-2 kan ikke finne sted før nødvendige midlertidige tiltak er kartlagt, beskrevet og sikret gjennomført.

Midlertidige tiltak skal sikre at sikkerhetsmessige, funksjonelle, miljømessige og estetiske forhold i planområdet blir ivaretatt gjennom utbyggingsfasen. Plan for midlertidige tiltak skal følge ved byggesøknad.

Følgende forhold kan løses som midlertidige tiltak:

* Trafikksikre gang- og sykkelforbindelser inkl kryssingspunkter.
* Sikker adkomst med bil for beboere, utrykningskjøretøy, varelevering og avfallshåndtering.
* Dersom støykrav for uteoppholdsarealer iht. § 6.6 ikke er tilfredsstilt, kan det tillates etablert midlertidige uteoppholdsarealer andre steder i planområdet.
* Midlertidige anlegg for teknisk infrastruktur.
* Midlertidig arrondering og beplantning av arealer som ikke er utbygd, men som inngår i et utearealregnskap for ferdigstilt bebyggelse.
* Dersom leke- og oppholdsarealer iht. miljø- og kvalitetsprogram må opparbeides midlertidig, skal dette så langt det er mulig gjøres med tilsvarende avstand og størrelse, og med god kvalitet. Ved etablering av midlertidige lekeplasser kan det tillates avvik fra plassering på plankartet og i kvalitetsprogram.
* Gang- og sykkelvei SGS1 tillates opparbeidet som midlertidig kjørevei i anleggsperioden.

### Krav til miljø- og kvalitetsprogram

Ved detaljregulering skal det utarbeides et detaljert miljø- og kvalitetsprogram for bebyggelse og utomhusanlegg. Slikt kvalitetsprogram skal i omfang og detaljeringsgrad baseres på foreliggende miljø- og kvalitetsprogram for felt L1 og L2 datert 05.03.2018. Overordnet miljø- og kvalitetsprogram datert 15.10.2018 legges til grunn for løsningene.

Som en del av søknad om rammetillatelse for bebyggelse eller samferdselsanlegg, skal det dokumenteres hvordan planens miljømål iht. planens hensikt, overordnet miljø- og kvalitetsprogram og detaljert miljø- og kvalitetsprogram er ivaretatt.

### Skjøtselsplan

Sammen med søknad om rammetillatelse for felt tilliggende naturområder GN1-GN3, skal det sendes inn en skjøtselsplan med retningslinjer for hvordan området skal skjøttes for best mulig ivaretakelse av naturverdiene. Skjøtselsplanen må inneholde tiltak mot spredning av fremmede arter. Hvem som har ansvar for skjøtsel av området skal avklares tydelig i planen. Skjøtselsplanen må gjøres tilgjengelige for fremtidige beboere, slik at de blir aktive dokumenter på lik linje med øvrige vedtekter.

### Plan for anleggsperioden (rigg- og marksikringsplan)

Sammen med søknad om igangsettelsestillatelse for ny bebyggelse skal det foreligge en plan for gjennomføring av anleggsperioden innenfor det aktuelle feltet. Planen må redegjøre for riggareal, massehåndtering inkl. gravemasser, forurensede masser, avrenning av anleggsvann og areal for lagring av masser, sikring av kjøre- og gangadkomster til etablerte felt, sikring av myke trafikanter, natur, landskap og grønnstruktur, og midlertidige utearealer for eksisterende bebyggelse, støy, støv, arbeidstid og estimert anleggsperiode. Steinknusingsanlegg tillates innenfor planområdet i henhold til § 6.6.5.

For felt/utbyggingsetapper som har behov for å bruke Hønsveien/Haugboveien som anleggsvei, skal planen inneholde avbøtende tiltak, for eksempel i form av begrensning på anleggstrafikk ved skoledagens begynnelse, skjerming av myke trafikanter og fartsreduserende tiltak. Dette gjelder også for anleggstrafikk som krysser Lerkeveien og Vipeveien.

### Plan for massedepot og massebalanse

Sammen med søknad om rammetillatelse skal det utarbeides en plan for deponering av overskuddsmasser, basert på at massene skal deponeres innenfor planområdet. Planen skal sikre minimal inn-/utkjøring av masser.

Planen skal også omfatte eksterne områder som brukes til rigg- og massedeponi. Slik bruk skal hensynta naturkvaliteter og dagens bruk, selv om denne er midlertidig. Overskuddsmasser kan benyttes til terrengbearbeiding i delfelt H8 og G7 for å sikre støyskjerming langs E18, samt terrengbearbeiding i forbindelse med etablering av fordrøyningsmagasiner.

Det skal også redegjøres for disponering og kvalitet på matjord, basert på forutsetningen om at matjord skal kunne benyttes til framtidig matproduksjon eller vekstjord. Dette kan skje utenfor planområdet og avklares med landbrukskontoret i Asker kommune.

### Dokumentasjon parkering

Ved søknad om rammetillatelse skal det foreligge plan for parkeringskjeller som viser følgende:

* Lokalisering av sykkelparkering for beboere og gjester, samt eventuelle servicefunksjoner og løsning for automatiske dører.
* Biloppstillingsplasser for beboere og gjester.
* Lokalisering av parkeringsplasser for delebiler og delesykler, samt nødvendig servicefunksjoner.

### Redegjørelse for trafikksikkerhet

Ved søknad om rammetillatelse kreves redegjørelse og detaljtegninger for trafikksikker løsning for følgende områder:

* Alle krysningspunkter mellom ulike trafikantgrupper, fotgjengere, syklister og biler.
* Gatetun, nærsenter, torg og andre områder hvor blandet trafikk kan være aktuelt og bilkjøring tillates.
* Parkeringsplasser og varelevering i tilknytning til nærsenter, skole og barnehage.
* Nedkjøring til P-kjellere.
* Midlertidige gang- og sykkelanlegg til skole, barnehage, leke- og møteplasser.
* Vareleveringspunkter.

Trafikksikkerhet skal vektlegges særskilt høyt ved krysningspunktene:

* Landås vest ved innkjøring til parkeringskjeller for felt L2, fra kjørevei SV3.
* Landås vest ved innkjøring til parkeringskjeller for felt L3, fra kjørevei SV3.
* Landås øst ved innkjøring til parkeringskjeller for felt L4, fra snuplass/gatetun SGT2.
* Innkjøring til nærsenter, fra SV2, ved kulvert syd for jernbanen.
* Innkjøring til H4 og H5.
* Høn øst der gang/sykkelvei SGS2/SGS3 krysser kjørevei SV2
* Høn vest, der gangbro SGS7 krysser kjørevei SV2
* Fusdalskogen øst i krysset mellom Askerveien SV1/SGS6 og Vipeveien SV6.
* Det midlertidige krysset mellom Askerveien SV1/midlertidig anleggsvei over Hønsjordet SGS1 og dagens Lerkevei.

Redegjørelsen skal omhandle: transportmiddelfordeling, trafikkbelastning, frisikt, renovasjonstrafikk og varelevering (kjøremønster og styring av leveransetidspunkt) mm. Detaljtegning skal vise plan, snitt, belegg, belysning, oppmerking etc. Siktkrav skal være iht. kommunal norm.

# Fellesbestemmelser

## Allmenn ferdsel

Planområdet skal være åpent for allmenn ferdsel. Samtlige byggefelt skal tilrettelegge for allmenhetens bevegelse gjennom området, der dette er anvist som gatetun eller vist med linjesymbol for tursti.

## Fellesområder

Uteområder i gårdsrom og felles takterrasser skal være felles for beboere i byggefeltet. Der ikke annet er spesifisert skal arealer merket f\_ i plankartet være felles for de tilgrensende feltene.

## Anleggsperioden

### Sikringstiltak

Det skal gjøres en risikovurdering av anleggsarbeidene med tanke på naturmiljøet. Risikovurdering skal foreligge ved søknad om igangsettelsestillatelse.

Det skal iverksettes tiltak for å sikre verdifulle naturarealer, markert med hensynsone. (naturtyper, trær, vassdrag, kantsoner), tiltak for å hindre avrenning, tilslamming og forurensning fra anleggsområdet til vassdraget samt opplegg for massehåndtering og masseforflytting, spesielt med tanke på å unngå spredning av fremmede arter. Drensvann og spillvann fra anlegget som føres til offentlige ledninger eller elv, skal ha en vannkvalitet som ikke medfører forurensning. Søknad om håndtering av anleggsvann skal godkjennes av kommunalteknisk avdeling.

Gang- og kjøreadkomst til ferdigstilte felt skal sikres under utbygging av nye områder. Det skal gjennomføres tiltak som sikrer god og trygg fremkommelighet for fotgjengere og syklister.

Det er avsatt egne bestemmelsesområder der anleggsarbeid knyttet til veiarbeid berører andre formål som skal hensynstas, jfr. § 11.3.

## Utforming

### Overordnet miljø- og kvalitetsprogram

Overordnet miljø- og kvalitetsprogram datert 15.10.2018 er retningsgivende for de delene av områdereguleringsplanen som har krav til ytterligere detaljregulering. Ved detaljregulering skal det utarbeides et detaljert miljø- og kvalitetsprogram som tar for seg energiløsninger og mobilitetstilbud, samt utforming av bebyggelse og uteområder.

### Detaljert miljø- og kvalitetsprogram

Detaljert miljø- og kvalitetsprogram for L1 og L2, datert 05.03.2018 er retningsgivende for

det videre arbeid med miljø, herunder energi og mobilitetstilbud, samt utforming av bygninger og uteområder som gatetun, torg, lekeplasser og grønnstruktur. Bebyggelsen skal planlegges med arkitektonisk variasjon.

### Universell utforming

Prinsipper for universell utforming skal legges til grunn for utforming av publikums- og arbeidsbygninger og utearealer, der terrenget muliggjør dette.

### Minste uteoppholdsareal

For blokkbebyggelse i Fusdalskogen (F1, F2, F3, og F4) skal det avsettes minimum 30 m2 felles uteoppholdsareal per boenhet. For de øvrige feltene, med unntak av felt H9b skal det avsette minimum 50 m2 felles uteoppholdsareal per boenhet. Felles takterrasses kan medregnes i uteoppholdsareal med en faktor på 0,5 (1m2 takterrasse = 0,5 m2 uteoppholdsareal). Private uteplasser, balkonger og terrasser på terreng eller tak, inngår ikke i minste uteoppholdsareal. For felt H9b skal det avsettes minimum 80 m2 felles uteoppholdsareal per boenhet.

Krav til uteoppholdsareal skal være oppfylt innenfor byggefelt i hvert felt. Direkte tilliggende naturområder/grønnstruktur kan også medtas i minste uteoppholdsareal.

Brattere areal enn 1:3 kan regnes som uteoppholdsareal dersom det består av naturlig terreng og skog som egner seg for lek og rekreasjon.

Av minste felles uteoppholdsareal skal det etableres og opparbeides tilrettelagt areal som lekeplasser og nærmiljøanlegg på minimum 25 m2 per boenhet. Størrelsen på disse arealene i Fusdalskogen (F1, F2, F3 og F4) avklares gjennom detaljregulering.

Gatetun kan regnes som uteoppholdsareal, men med følgende unntak: Areal til sykkelparkering, bilparkering, avfallshåndtering på terreng og deler av gatetun som belastes med daglig trafikk til parkeringskjeller.

### Privat uteplass

Alle leiligheter skal ha private uteplasser/balkonger på minimum 6 m2. For felt H9b er kravet 5 m2. Innglassede balkonger/terrasser og private takterrasser kan medregnes i areal for privat uteplass. Alle boenheter skal ha minimum 3 timer sammenhengende sol på privat uteplass ved vår- og høstjevndøgn.

Eneboliger skal minimum ha 200 m2 privat uteoppholdsareal og 50m2 for sekundærleilighet. For tomannsbolig skal det avsettes minimum 150 m2 privat uteoppholdsareal per boenhet.

### Beplantning

Ved ny beplantning må det sikres at det ikke benyttes fremmede arter som kan spre seg inn i omgivende natur.

Parkeringstak må dimensjoneres for å tåle 50 cm jordlag for stedvis beplantning av busker og trær. Ved rammesøknad skal det dokumenteres at vekstlaget er tilstrekkelig for valgt vegetasjonstype.

### Overvann

Åpen overvannshåndtering og fordrøyningsanlegg skal integreres i den estetiske opparbeidelsen av utomhusarealer.

Der lokal overvannshåndtering ikke kan håndteres innenfor delfeltet, skal det etableres feltoverskridende løsninger i henhold til notat om overvann, datert 24.01.2018.

### Belysning

Det skal etableres enhetlig belysning langs gang-/sykkelforbindelsene i planområdet. Valg av belysning skal baseres på overordnet miljø- og kvalitetsprogram, datert 15.10.2018.

### Plassering av bebyggelse

Bebyggelsen skal plasseres innenfor byggegrenser som vist på plankartet. Der byggegrense ikke er vist, er byggegrense lik formålsgrense. Bebyggelse under terreng skal oppføres innenfor bestemmelsesgrense som vist på plankartet, jfr. § 11.3.

Parkeringsplasser på terreng, trafo, renovasjonsløsning, sykkelparkering, trapper, ramper og forstøtningsmurer tillates etablert utenfor byggegrense.

Det kan etableres underjordisk energianlegg med sentral utenfor byggegrensene, under forutsetning av at dette ikke forringer grøntområder.

Øvrige bestemmelser for plassering av bygg er angitt under de enkelte delområdene.

### Utforming av bygg og fasader

I utformingen av bebyggelsen skal det være variasjon mellom de ulike felt og delområder. Monotone fasadeuttrykk skal unngås. Det skal etableres variasjoner innenfor delområde gjennom volumoppbygning, materialbruk og eller fargebruk. Volumoppbygning, materialbruk og fargebruk skal vurderes i forhold til fjernvirkning. Boliginnganger skal markeres på en tydelig måte.

Balkonger og utstikkende bygningsdeler tillates kraget 1,5 m ut over byggegrensen. Balkonger tillates kraget 1,5 m ut over formålsgrense mot offentlig fortau/gang- sykkelvei med minimum frihøyde 4,5 meter over terreng i felt. Mot gangareal skal fri høyde under balkong være minimum 3 meter. Minimum avstand mellom motstående balkonger skal være 12 meter. Et flertall av balkongene skal være inntrukket eller på annen måte skjermet på en eller flere sider.

Første etasje innenfor feltene F1, F2, H3 og H4 skal tilrettelegges for utadrettet virksomhet i første etasje. Netto etasjehøyde for første etasje skal minimum være 4 meter fra gatenivå. Fasadene skal utformes med vekt på estetiske kvaliteter. Boliginngangene ut mot offentlig område skal markeres på en tydelig måte med glassfelt o.l.

### Tak

Takene skal behandles som en del av tiltakets samlede arkitektoniske uttrykk. Tekniske anlegg og heisoppbygg, trapperom og ventilasjonsanlegg skal integreres i den arkitektoniske utformingen. Det tillates takhager og konstruksjoner knyttet til solceller og solfangere og grønne tak innenfor byggehøyder angitt på plankartet dersom dette utføres på en dempet og lite iøynefallende måte. De deler av takflater som ikke dekkes av takterrasser, solfangere eller tekniske takoppbygg skal dekkes av sedum, tilsvarende levende materiale eller anlegg for håndtering av overvann.

### Gang-/sykkelbro over bekken på Hønsjordet

Gang-/sykkelbroen skal uformes som et identitetsskapende element. Det skal legges opp til en   
høy standard med hensyn til utforming, funksjonalitet, materialbruk og belysning. Bro over bekken i GS1 skal dimensjoneres for brøytebiler og ha en bredde på 5,5 m. Gangbroen skal ha lette konstruksjoner som gir minst mulig inngrep i bekkens kantsoner og bunn. Endelig plassering av bro kan justeres ved innsending av utomhusplan.

### Kulvert under jernbanen

Kulvert skal utformes med høy estetisk og miljømessig kvalitet der det legges vekt på materialitet og belysning.

### Renovasjonsanlegg

Renovasjon skal løses som stasjonært avfallssug for alle felt, bortsett fra felt L1, L7, L8, H9 (H9b kobles til dersom dette er hensiktsmessig) og H10. Avfallsterminal skal plasseres innenfor felt K1.

### Trafo

Trafoer skal plasseres innenfor formål for bebyggelse og anlegg. Dersom trafoer er frittliggende skal de behandles som en del av uteområdenes helhetlige utforming.

## Parkering

### Parkeringskrav

Parkeringskravet angir maksimumstall for bilparkering og minimumstall for sykkelparkering, samt krav vedrørende plassering og opparbeiding av disse.

Parkering skal primært løses som fellesanlegg som tilrettelegger for sambruk. De mest sentrale plassene med god tilgjengelighet for allmenheten skal forbeholdes gjesteplasser og deleløsninger (delbiler, deletilhengere, delesykler mm).

Ved senere detaljreguleringer innenfor planområdet skal ny parkeringsnorm fastsettes, basert på regionale forventninger og vedtatte målsetninger.

|  |  |  |  |  |
| --- | --- | --- | --- | --- |
| **Virksomhet** | **Enhet** | **Antall bilplasser** | **Antall sykkelplasser** | **Merknader** |
| **Bolig** | 3-roms og større | Maks: 1,2  Minimum 5 % av parkeringsplassene skal avsettes til gjesteparkering  Minimum 5 % av beboerparkeringen og 10 % av gjesteparkeringsplassene skal tilpasses til forflytningshemmede. | Min: 2  50 % av plassene skal ha takoverbygg. 10 % av plassene skal ligge på terreng i tilknytning til inngang.  Sykkelparkering på terreng skal lokaliseres til innganger, kantsoner og sentrale gangforbindelser.  Innendørs sykkelparkering skal ha automatiske dører med åpningsknapp.  Ladepunkt for el-sykkel skal etableres i p-kjeller. | Beboerparkering for bil skal legges i p-kjeller.  Gjesteplasser for bil kan legges i p-kjeller eller på terreng.  Parkering for kommunale hjemmetjenester etc sikres som andel av gjesteparkering på terreng. |
| **Bolig** | 1-2 roms | Maks: 0,5  Minimum 5 % av parkeringsplassene skal avsettes til gjesteparkering  Minimum 5 % av beboerparkeringen og 10 % av gjesteplassene skal tilpasses forflytningshemmede. | Min: 2  50 % av plassene skal ha takoverbygg.  For 1-2 roms kan 1 plass avsettes i sportsbod, hvis denne er min. 5 m2.  Sykkelparkering på terreng skal lokaliseres til innganger, kantsoner og sentrale gangforbindelser.  Innendørs sykkelparkering skal ha automatiske dører med åpningsknapp.  Ladepunkt for el-sykkel skal etableres i p-kjeller. | Beboerparkering for bil skal legges i p-kjeller.  Gjesteplasser for bil kan legges i p-kjeller eller på terreng.  Parkering for kommunale hjemmetjenester etc sikres som andel av gjesteparkering på terreng. |
| **Bolig** | Enebolig | Min 2,0 | Min: 2 | Maks 2 bilparkeringsplasser i garasje |
| **Kombinert formål (ikke bolig)** |  |  |  | P-norm for bil og sykkel skal fastsettes ved detaljregulering, basert på Klimaløftet og Asker kommunes nullutslippsmål (kommuneplan). |
| **Barnehage** |  |  |  | P-norm for bil og sykkel skal fastsettes ved detaljregulering, basert på Klimaløftet og Asker kommunes nullutslippsmål (kommuneplan). |
| **Barneskole** |  |  |  | P-norm for bil og sykkel skal fastsettes ved detaljregulering, basert på Klimaløftet og Asker kommunes nullutslippsmål (kommuneplan). |

### Elbil

100 % av parkeringsplasser for boligene skal være tilrettelagt for lading av elbil (strømtilførsel frem til p-plass). Kravet gjelder ikke gjesteparkeringsplasser.

### Delebilordning

Innenfor hvert enkelt delfelt skal etablering av delebilordning (bilpool) etterstrebes. Parkeringsplasser for bilpool skal løses innenfor maksimumskravene til boligparkering.

### Kjøreadkomst

Kjøreadkomster til parkeringskjellere er angitt med pil på plankartet. Utforming og belegg skal sikre god lesbarhet og lav hastighet for både kjørende, fotgjengere og syklister.

## Støy og luftkvalitet

Miljøverndepartementets retningslinjer for behandling av støy i arealplanlegging T-1442/2016 og Retningslinje for behandling av luftkvalitet i arealplanleggingen T-1520, skal legges til grunn for samtlige tiltak i planområdet.

### Støykrav til boliger

Det tillates etablert boliger i gul støysone, og rød støysone innenfor kommuneplanens definerte sentrumsavgrensing, forutsatt at følgende krav er oppfylt;

* Alle boenheter skal ha en stille side (støynivå under Lden 55 dB utenfor fasade).
* Minimum 50 % av antall rom til støyfølsom bruk i hver boenhet skal ha vindu mot stille side (støynivå under Lden 55 dB utenfor fasade). Herunder skal minimum 1 soverom ligge mot stille side.
* Alle boenheter hvor ett eller flere rom til støyfølsom bruk kun har vinduer mot støyutsatt side må ha mekanisk balansert ventilasjon.
* Bygningsmessige tiltak kan brukes for å oppfylle lydkrav til fasade der det ikke kan løses med andre tiltak.
* Støynivåer på private uteoppholdsarealer skal ikke overstige Lden =55dB.

Det stilles krav om støyfaglig utredning jfr. § 5.4.5. Alle støyskjermingstiltak skal være ferdigstilt før det gis midlertidig brukstillatelse for bebyggelsen.

### Støykrav til uteoppholdsarealer og lekeplasser

Uteoppholdsarealer inkl. torg og lekeplasser skal ha støynivå lavere enn Lden 55 dB.

Det stilles krav om støyfaglig utredning jfr. § 5.4.5. Nødvendige støyskjermingstiltak skal være ferdigstilt før det gis midlertidig brukstillatelse for bebyggelsen.

### Støykrav til skole og barnehage

Det tillates etablert skole og barnehage i gul støysone forutsatt at følgende krav er oppfylt;

* Bebyggelsen skal planlegges med minimum en stille side (støynivå under Lden 55 dB utenfor fasade).
* Undervisningsrom med støynivå over Lden 55 dB utenfor fasade skal ha mekanisk balansert ventilasjon og mulighet for forsert ventilasjon.
* Bygningsmessige tiltak kan brukes for å oppfylle lydkrav til fasade der det ikke kan løses med andre tiltak.
* Støynivå på uteoppholdsareal for barnehage, skole og bygninger til undervisningsformål skal ikke overstige Lden =55dB.

Det stilles krav om støyfaglig utredning jfr. § 5.4.5. Alle støyskjermingstiltak skal være ferdigstilt før det gis midlertidig brukstillatelse for bebyggelsen.

### Refleksjonsstøy

I felt med fasader mot E18 skal fasadeutforming og materiale sikres mot refleksjonsstøy. Løsninger skal fremgå i støyutredning og i rammesøknad.

### Støy i anleggsperioden

For anleggsvirksomhet skal støybegrensningene i «Forskrift om begrensning av støy i Oslo kommune» legges til grunn.

### Luftkvalitet

Retningslinje for behandling av luftkvalitet i arealplanleggingen T-1520 skal legges til grunn for samtlige tiltak i planområdet. I rød sone tillates ikke boliger eller andre formål som er følsomme for luftforurensning.

## Kulturminner

Høn gårdstun og Fålabrua skal bevares som kulturmiljøer/kulturminner.

For øvrige registrerte kulturminner må det søkes dispensasjon iht. kulturminneloven § 8, 4.ledd fra vilkår om en arkeologisk utgravning av kulturminnene, Jfr.§ 11.2.

Dersom det under anleggsarbeider treffes på automatisk fredete kulturminner

eksempelvis i form av helleristninger, brent leire, keramikk, flint, groper med

trekull og/eller brent stein etc. skal arbeidet øyeblikkelig stanses og

Fylkeskonservatoren varsles, jf. Lov om kulturminner av 9.6.1978 nr .50, § 8.

## Urbant jordskifte

Arealverdier og kostnader ved ulike felles tiltak innenfor planområdet fordeles etter prinsipp for fordeling av planskapt netto verdiøkning jf. jordskifteloven kap. 3 V. Dette gjelder innenfor følgende felt:

Landås

Felt L1 og L7-L8 Bolig (frittliggende/konsentrert småhusbebyggelse)

Felt L2-L6 Bolig (blokkbebyggelse)

Felt Lek 1 Felles lekeplass

Felt BRE1 Renovasjonsanlegg (returpunkt kildesortering)

Felt f\_SGT2 Gatetun

Høn

Felt H1 Undervisning og idrett

Felt H2 Barnehage

Felt H3-H4 Bolig, forretning og offentlig/privat tjenesteyting

Felt H5-H8 Bolig (blokkbebyggelse)

Felt H9-H10 Bolig (frittliggende/konsentrert småhusbebyggelse)

Felt o\_ST1 Torg

Fusdalskogen

Felt F1 – F3 Bolig, forretning og offentlig/privat tjenesteyting

Felt F4 og F5 Bolig (blokkbebyggelse)

Felt Lek 2 Offentlig lekeplass

Felt K1 Terminal for stasjonært avfallssug/lekeplass

Felles for flere områder

Felt o\_G 1 – 9 Grunnstruktur

Felt o\_GN 1-4 Naturområde

o SV1-4 Veg

o\_SGS1-4 gang/sykkelveg

o\_JB1-2 Jernbaneformål

# Bebyggelse og anlegg

### 

## Felles

### Grad av utnytting

Innen områdene er grad av utnytting angitt i bestemmelsene for det enkelte felt med maksimum bruksareal = m2 BRA.

Areal under og delvis under terreng til parkering, sykkelparkering, heiser/trapper, boder og tekniske rom regnes ikke med i BRA.

Det skal ikke regnes teoretiske plan for høye innvendige rom.

Deler av overbygde eller utkragede svalganger som ligger mer enn 1,0 m innenfor ytterkant av dekket i etasjen over, legges til bruksarealet.

### Høyder

Bebyggelsens gesimshøyde skal ikke overstige kotehøyder som er vist på plankartet. Heissjakt, trappehus og tekniske rom tillates oppført inntil 4 meter over maksimal gesimshøyde. Øverste tak begrenses til 20 % av underliggende hovedetasje, ikke medregnet parapet.

For felt L1 og H9 tillates bygg oppført innenfor maksimal gesimshøyde angitt på plankartet. Det tillates ikke takoppbygg ut over angitt høyde.

For felt L2 skal bebyggelsens gesimshøyde skal ikke overstige kotehøyder som er vist på plankartet. Heissjakt og trappehus på inntil 6 m2 tillates oppført inntil 2 meter over maks høyde. Boligbebyggelsen skal trappe seg ned mot nabobebyggelse og hovedtakflate skal maksimalt utgjøre 75% av byggets grunnflate, dette gjelder ikke for byggene B1 og B4 som tillates med full toppetasje.

For de utbyggingsområder som omfattes av plankravet, jf. § 5.2.1, fastsettes endelig byggehøyde gjennom ny detaljreguleringsplan.

### Leilighetsfordeling og bokvalitet

Boligstørrelsene for bebyggelsen innenfor hvert delområde skal fordeles på følgende måte:

• 20% av boenhetene skal være mindre enn 50 m2.

• 20% av boenhetene skal være større enn 80 m2

Innenfor hvert felt tillates avvik så lenge delområdet samlet sett overholder fastsatt norm.

Det tillates ikke ensidig orienterte leiligheter mot nord eller nordøst.

### Utforming av uteoppholdsarealer

Uteoppholdsarealene skal utformes i henhold til detaljert miljø- og kvalitetsprogram med sikte på variert bruk og opphold for alle aldersgrupper og ulike ferdighetsnivå. Innenfor hvert delområde skal det etableres lekeplasser og nærmiljøanlegg rettet mot barn og voksne.

Lekeplassene skal opparbeides på en kvalitetsmessig god måte, med tematisk variasjon i innhold/program, og med egnet lekeutstyr samt sittemøbler for voksne. Plassering av lekeområder skal tillegges stor vekt med hensyn til skjerming fra støy, tilgjengelighet, samt sol/klima. Nærlekeplasser skal tilpasses både små og store barn.

Det skal etableres en tydelig overgang mellom felles uteoppholdsarealer og private forhager.

## Boligområder

### Delområde Landås (L)

Grad av utnytting og arealbruk.

Felt L1 – konsentrert småhusbebyggelse (kjedet enebolig)

Maks BRA = 2 800 m2

Felt L2 – blokkbebyggelse

Maks BRA = 21 700 m2

Felt L3 – blokkbebyggelse

Maks BRA = 5 800 m2

Felt L4 – blokkbebyggelse

Maks BRA = 12 500 m2

Felt L5 – blokkbebyggelse

Maks BRA = 12 500 m2

Felt L6 – blokkbebyggelse

Maks BRA = 10 000m2

Felt L7 – frittliggende småhusbebyggelse

Eksisterende bebyggelse, omfattes av bestemmelser i kommuneplanens arealdel.

Felt L8 – frittliggende småhusbebyggelse

Eksisterende bebyggelse, omfattes av bestemmelser i kommuneplanens arealdel.

Deponering og riggområde

Felt L4-L6 tillates benyttet som deponi og riggområde under bygging av L1-L3 i henhold til § 6.6.5.

### Delområde Høn (H)

Grad av utnytting og arealbruk

Felt H5 – blokkbebyggelse

Maks BRA = 16 000 m2

Felt H6 – blokkbebyggelse

Maks BRA = 10 000 m2

Felt H7 – blokkbebyggelse

Maks BRA = 10 000 m2

Felt H8 – blokkbebyggelse

Maks BRA = 16 000 m2

Felt H9 – frittliggende og konsentrert småhusbebyggelse

Utnyttelse angitt i § 7.2.2.1

Felt H10 – frittliggende småhusbebyggelse

Maks BRA = 500 m2

Deponering og riggområde

Byggeområdene på Høn (H1-H8) tillates benyttet som deponi og riggområde under bygging av delområde H, L og F i henhold til § 6.6.5.

#### Egne bestemmelser for felt H9

Eksisterende bebyggelse

• Eksisterende bygningsmiljø i tun skal bevares. Bygninger som skal bevares, reguleres med eksisterende etasjetall og høyder.

• Kommunen kan tillate mindre tiltak og ombygginger under forutsetning av at tiltaket tilpasses bygningens og anleggets opprinnelige hovedform, dimensjoner, material- og fargebruk, og detaljering eller bidrar til tilbakeføring til opprinnelig utrykk og volum. Tilbygg som vist med byggegrenser på plankart kan tillates.

• Innvendig kan bygningene moderniseres og tekniske forbedringer utføres etter den enkelte huseiers ønske forutsatt at bygningslovens bestemmelser forøvrig oppfylles.

• Dersom deler av bebyggelsen blir ødelagt ved brann eller av andre årsaker, skal ny bebyggelse tilpasses eksisterende kulturmiljø i henhold til samme betingelser som for om- eller tilbygg.

Ny bebyggelse

• Ny bebyggelse kan oppføres innenfor angitte byggegrenser på plankart. For nye boliger skal bebyggelsens plassering og møneretning være i henhold til prinsippene i illustrasjonsplan datert 24.10.17.

• Tilbygg til eksisterende boliger skal være plassert som vist på illustrasjonsplan datert 24.10.17 og ha bruksareal i tilknytning til boligenes 1 etasje. For eksisterende bolig i felt H9b tillates det anlagt terrasse med utgang fra 2. etasje i nytt tilbygg.

• For nytt leilighetsbygg på felt H9b skal grad av utnytting ikke overstige BYA = 440 m2 boligbebyggelse. Garasjekjeller under terreng medregnes ikke. I tillegg tillates inntil 80 m2 BYA overbygg for nedkjøring, renovasjonsanlegg, trapper og mindre konstruksjoner.

• For ny tomannsbolig på felt H9a skal grad av utnytting ikke overstige BYA = 230 m2 boligbebyggelse. I tillegg tillates inntil 30 m2 BYA for trapper, takutstikk eller mindre konstruksjoner.

• For eksisterende våningshus på felt H9a tillates oppført ny garasje med BYA inntil 50m2. Det tillates også tilbygg til inngangsparti inntil 10 m2 BYA.

• For eksisterende bolighus på felt H9b tillates tilbygg på inntil 10 m2 BYA.

• Ny tomannsbolig på felt H9a samt nytt leilighetsbygg på felt H9b skal ha tak med takvinkel mellom 32 og 38 grader.

• For nytt leilighetsbygg på felt H9b skal utbyggingen prosjekteres og gjennomføres i ett byggetrinn. Det skal oppføres boliger i ett volum med hovedform som en låve. Bebyggelsen skal i hovedsak ha fasader i tradisjonell låverød farge og tak i sort eller mørk grå farge.

• For ny tomannsbolig på felt H9a skal utbyggingen prosjekteres og gjennomføres i ett byggetrinn. Det skal oppføres ett volum med hovedform som kårbolig. Bebyggelsen skal ha fasader med tilsvarende hvit farge som våningshuset og tak skal tekkes med takstein i sort eller mørk grå farge.

• På nytt leilighetsbygg på felt H9b tillates 1 takterrasse pr. bolig plassert ved innhugg i takets hovedform. Mot tunet kan takterrassene utgjøre maksimalt 10 % av takflaten. Mot sydvest kan takterrassene utgjøre maksimalt 15 % av takflaten.

• Ny garasje på område 1 skal ha flatt tak med terreng/ beplantning eller skiferheller som øverste dekke.

### Delområde Fusdalskogen (F)

Grad av utnytting og arealbruk.

Felt F3 – blokkbebyggelse

Maks BRA = 3 650 m2

Felt F4 – blokkbebyggelse

Maks BRA = 3 500 m2

## Renovasjonsanlegg

Innenfor felt BRE1 skal det etableres returpunkt for kildesortering.

## Lekeplass

Eieforhold er markert på plankart.

Felt Lek1 er felles lekeplass for feltene L1, L2 og L3, og skal utformes i henhold til detaljert miljø og kvalitetsprogram for Landås vest, datert 15.10.2018 .

Felt Lek2 er felles lekeplass for feltene L4. L5 og L6. Bekk i felt G8 og GN2 skal føres åpen gjennom feltet.

## Offentlig/privat tjenesteyting

Grad av utnytting og arealbruk.

Felt H1 – undervisning (barneskole)

Maks BRA = 7 400 m2

Felt H2 – barnehage

Maks BRA = 1 500 m2

## Kombinert bebyggelse og anlegg

Grad av utnytting og arealbruk.

Felt H3 – bolig, forretning og offentlig- og privat tjenesteyting

Maks BRA bolig (blokkbebyggelse) = 5 500 m2

Maks BRA forretning og offentlig- og privat tjenesteyting = 1 200 m2

Felt H4 – kombinert bebyggelse og anleggsområde

Maks BRA bolig (blokkbebyggelse) = 8 600 m2

Maks BRA forretning og offentlig- og privat tjenesteyting = 1 300 m2

Felt F1 – kombinert bebyggelse og anleggsområde

Maks BRA bolig (blokkbebyggelse) = 15 400 m2

Maks BRA forretning og offentlig- og privat tjenesteyting = 400 m2

Felt F2 – kombinert bebyggelse og anleggsområde

Maks BRA bolig (blokkbebyggelse) = 3 500 m2

Maks BRA forretning og offentlig- og privat tjenesteyting = 400 m2

Forretning og offentlig- og privat tjenesteyting skal være utadrettet virksomhet og ligge i 1. etasje mot offentlig areal.

# Samferdselsanlegg og teknisk infrastruktur

## **Eieforhold**

Eieforhold er markert på plankart.

## **Overordnede krav**

Ved opparbeidelse av offentlig samferdselsanlegg skal gjeldende vei- og gatenormal for Asker kommune, kommunens retningslinjer for veilys, samt overordnet miljø- og kvalitetsprogram, datert 15.10.2018 legges til grunn.

## Samferdselsanlegg

Fotgjengere og syklister skal gis en tydelig prioritet i trafikkbildet. Generelt gjelder at sykkelvei med fortau skal føres forbi alle avkjøringer, med langsgående kantstein. Der sykkelvei med fortau krysser atkomstveier/gatetun og innkjøringer til parkeringskjellere, skal utforming og belegg sikre god lesbarhet og lav hastighet for både bil- og sykkeltrafikk.

### Vei

Oppbygging av SV1, SV2, SV3, SV4 og SV5 med kjørebane, sykkelfelt, fortauer og kantsoner er vist i snitt på plankart. Grøfteareal er vist som annen veigrunn på reguleringsplankartet.

SV1 utformes med 3 meter bred grøntrabatt mot sykkelvei med fortau (SGS6). Rabatten skal ha trebeplantning. Det tillates kantparkering og parkering for sykkel i grøntrabatten på deler av strekningen.

SV6 har samme bredde som dagens vei men tillegges fortau på 2,5 meter på vestsiden.

SV7 har samme utforming som dagens private vei. Veien omreguleres fra privat til offentlig vei.

SV8 er felles adkomstvei for ny bebyggelse på felt H9. Eksisterende bebyggelse på felt H9b skal også ha rett til bruk av veien. Veien reguleres til veiklasse B1.

### Sykkelvei med fortau

SGS1, SGS2 og SGS3 opparbeides med adskilt gang- og sykkelbane i en bredde på 5,5 meter, eks. driftsareal. Samlet reguleringsbredde for veiareal er 8,5 meter.

SGS6 opparbeides med adskilt gang- og sykkelbane i en bredde på 5,5 meter, eks. driftsareal. Mot kjørevei SV1 etableres en tre meter bred grøntrabatt. Se SV1.

Sykkelvei SGS1 skal gå i bro over grøntstruktur G3/G5. Det stilles krav til utforming, jfr. § 6.4.12

### Gang-/sykkelvei

SGS4 og SGS5 opparbeides med en bredde på 4,5 meter, eks. driftsareal. Samlet reguleringsbredde for veiareal er 7 meter.

SGS7 er eksisterende gangbru over E-18. Den kobles inn på fortau langs SVS2 med trafikksikker kryssing.

SGS8 er en eksisterende gang- sykkelvei med bredde på 3,5 meter eks, driftsareal. Samlet reguleringsbredde for veiareal er 6 meter.

SGS9 opparbeides som gang-sykkelvei på 2 meter bredde. Samlet reguleringsbredde varierer fra 4 til 3 meter.

### Gatetun

Felt SGT1

Gatetunet skal være felles for alle boliger i felt L2.

Felt SGT2

Gatetunet skal være felles for felt L4, L5 og L6. Feltet skal sikre fremkommelighet for utrykningskjøretøy, men skal ut over det ikke belastes med biltrafikk.

Felt SGT3

Gatetunet skal være offentlig og fungere som snuplass for biltrafikk. Gatetunet kan opparbeides midlertidig som snuplass. Ved tiltak i felt i felt L4, L5 eller L6 skal gatetunet detaljeres og opparbeides som gatetun, jfr. § 4.3.

Felt SGT4

Gatetunet skal være fellesareal for eksisterende boenheter innenfor felt H9, og det tillates kjøring til disse. Gatetunet skal være et samlende rom for bebyggelsen i planområdet. Alle eiendommene innenfor felt H9 skal ha gangrett over tunet. Det tillates biloppstillingsplass for eksisterende bolig på felt H9b.

Felt SGT5

Gatetunet skal være offentlig og fungere som shared space/ myldreområde for Høn nærsenter. Gatetunet kan opparbeides midlertidig som ordinær kjørevei med fortau. Ved regulering av felt H1-H4, skal gatetunet inngå.

### Torg

Torg skal være offentlig og tilrettelegges for aktivitet for alle aldersgrupper.

Over torg ST1 tillates det kjøring av nødvendig nyttetransport for skole og flerbrukshall.

Det skal etableres returpunkt for kildesortering i tilknytning til torg ST1.

Det skal sikres en gangforbindelse gjennom ST2 til GN3.

### Annen veigrunn - grøntareal

Områdene kan brukes til grøft, skulder, snø deponi samt skråningsutslag. Det tillates å oppføre armatur, støttemur, støyskjerm, rekkverk samt beplantning innenfor områdene. Støttemurer og støyskjermer oppføres utenfor nødvendig grøftareal. Annen veggrunn skal revegeteres og tilplantes der det ikke kommer i konflikt med nødvendige frisiktsoner/frisiktlinjer eller vanskeliggjør nødvendig vedlikehold. Grøfter utformes i henhold til gjeldende vei- og gatenormal.

Areal mellom støyskjerm og E18 skal reetableres med stedegen vegetasjon.

Det tillates inngrep i eksisterende støyskjermer for ytterligere støyskjermingstiltak.

Grøntareal mellom kjørebane og sykkelvei med fortau i felt V1 skal beplantes med allétrær. Det skal benyttes allergivennlig vegetasjon.

### Kombinert formål for samferdselsanlegg og/eller teknisk infrastrukturtraseer

Innenfor JB1 tillates tiltak i området for å sikre god håndtering av overvann, jfr. § 5.4.6 og § 10.1.1.

Arbeider og sikringstiltak og mot jernbane må godkjennes av Bane Nor. Arealer som ikke er avsperret skal være offentlig tilgjengelig.

## Teknisk infrastruktur

### Angitte samferdselsanlegg og/eller teknisk infrastrukturtraseer kombinert med annet angitt formål – lekeplass

I Felt K1 tillates etablert sentral for stasjonært avfallssug og returpunkt for kildesortering.

Maks BRA = 550 m2

På tak av bygningsanlegg tillates etablert lekeplass. Lekeplass skal sikres mot veier og forplass med tilstrekkelig høye gjerder. Det skal også anlegges en vegetasjonssone rund anlegget langs SV6 og SGS6.

Anlegget skal gis høy arkitektonisk kvalitet og hensynta planlagt omkringliggende bebyggelse. Overordnet miljø- og kvalitetsprogram, datert 15.10.2018 og Asker kommunes norm for avfallssug skal legges til grunn for utformingen.

# Grønnstruktur

## Grøntstruktur G1 – G11

Ved bearbeiding av områdene skal eksisterende bekkeløp og vegetasjon i størst mulig grad ivaretas. Ferdig opparbeidet skal områdene framstå som en naturlig del av grøntstrukturen forøvrig. Ved skade/felling av trær med omkrets > 40cm skal det plantes nye trær av god størrelse.

Felt G1 og G2

Det tillates terrengarrondering for å tilpasse landskap og bebyggelse mot felt L1, L2 og L3 på en naturlig måte.

Felt G2, G3, G4 og G5

Det tillates tiltak for å sikre god håndtering av overvann, jfr. § 54.6 og § 10.1.1.

G6 og G7

I områdene tillates etablert støyskjerm/støyvoll.

G7 tillates benyttet til deponering av masser ved utbygging av delområde L og H. Det tillates også deponering av rene, lokale snømasser innenfor område G7.

G8

Eksisterende bekk skal føres i blågrønt drag/kanal langs gang- og sykkelvei SGS5.

G9

Markering av grøntstruktur langs gang-sykkelvei SGS3.

G10

Eksisterende naturkvaliteter skal i så stor grad som mulig tas vare på.

G11

Området skal tilrettelegges for rekreasjon. Eksisterende naturkvaliteter skal i så stor grad som mulig tas vare på.

## Naturområder felt GN1-GN3

Eksisterende bekker skal holdes åpne, og tilliggende eksisterende vegetasjon skal bevares.

Det tillates ikke tiltak eller anleggsarbeider i disse feltene, ut over der det er angitt bestemmelsesområde for midlertidig anleggstiltak, jfr. 11.3. Etter at midlertidige anleggstiltak er ferdige, skal naturområde reetableres med naturlig arrondering og vegetasjon.

## Turveier

Turveier er markert på plankart og angir hvor gangforbindelser skal tilrettelegges/opparbeides.

# Hensynssoner

## Flomfare

### Hensynssone flom

Faresone Pbl. § 12-6. Flomfare (H320) er angitt på plankartet Hensynssonen skal sikre flomveier ved store nedbørsmengder, slik at hensynet til risiko og sikkerhet for personer, bygninger og anlegg ivaretas.

I forbindelse med byggeplanen skal det redegjøres for forholdet til avrenning fra området før og etter utbygging. Det skal beskrives hvordan regnvann og overflatevann skal håndteres. Forventet nedbør skal beregnes fra ferske data generert fra Metrologisk institutt. Intensitet for nedbør bestemmes ut fra mest ugunstige tilfelle. Beregnet gjentaksintervall for overbelastning av overvannsystemet for et område eller et enkelt tiltak skal følge pre aksepterte verdier, f.eks. fra Norsk Vann eller NS-EN 752. I tillegg til intern håndtering med infiltrasjon og fordrøyning, skal det planlegges med trygge flomveier. Nye tiltak skal ikke hindre eksisterende flomveier.

Ledninger/kulverter ifm. nye tiltak i flomveien, som skal overtas og driftes av kommunen, skal dimensjoneres for en 200 års flom med påslag på 50 % (klimafaktor) pga. forventet nedbørsøkning. Det tillates ikke å lukke bekker eller flombekker annet enn ved etablering av kryssende veier. Ved regulering av områder eller ved søknad om tiltak der bekker tidligere er lukket, skal bekker søkes gjenåpnet der det er økonomisk og teknisk forsvarlig.

Bebyggelse innenfor flomsonen for 200-års flom på plankartet skal sikres i tråd med krav i sikkerhetsklasse 2 (TEK). Søknad om ny bebyggelse må dokumentere at bebyggelsen er tilstrekkelig sikret mot flom.

### Flomsikringstiltak og øvrig teknisk infrastruktur

Flomsikringstiltak for ekstremnedbørsituasjoner skal implementeres i detaljert plan for teknisk infrastruktur (jfr. § 5.4.6).

## Bevaring Naturmiljø

Hensynssonen H560\_A skal sikre bevaring av eksisterende eiketre i felt L2. Terreng og vegetasjon skal bevares i hensynssonen som vist i plankart. Det tillates ingen inngrep, bebyggelse eller anleggstrafikk i hensynssonen.

## Bevaring kulturmiljø

Hensynssone H570\_A, Høn gårdstun, skal bevares med hovedbygning, sidebygning og tun. Gårdstunet kan suppleres med ny boligbebyggelse i henhold til § 7.2.2.1. Ny bebyggelse skal i størst mulig grad reetablere tidligere tiders gårdsbebyggelse ved plassering, skala, form, materialbruk og uttrykk. Ved byggetiltak innenfor hensynssonen skal det dokumenteres at hensyn og tilpasning til eksisterende bebyggelse og tun er ivaretatt.

Hensynssone H570\_A, Fålabrua, sikrer bevaring av brukonstruksjon. Det tillates ingen inngrep, bebyggelse eller anleggstrafikk i hensynssonen. Det kan etableres tursti over brua.

## Hensynssone tunnel

Innenfor hensynssonen H190 skal reguleringsbestemmelsene til reguleringsplanen for nytt dobbeltspor Bærum grense – Hønsveien, vedtatt 20.06.2001, plan id: 4D\_U, legges til grunn for all saksbehandling.

# Bestemmelsesområder

## Utforming (#1U)

Innenfor bestemmelsesområdet tillates etablert underjordisk anlegg for parkering, sykkelparkering, heiser/trapper, boder og tekniske rom. Parkeringstak må dimensjoneres og tilrettelegges for å tåle min 50 cm vekstlag. Eventuelle synlige vegger over ferdig planert terreng skal integreres i utomhusanlegget.

## Kulturminner (#1 - #7)

Før iverksettingen av tiltak i medhold av planen skal det foretas arkeologisk utgravning av de berørte automatisk fredete bosetningssporene – id121497, id121503, id121524 og id121599, som er markert som bestemmelsesområde #3, #4, #1 og #6 i plankartet. Det er ikke stilt vilkår om arkeologiske undersøkelser forbundet med dispensasjonen av de berørte automatisk fredete kokegropene – id121549, id223120 og id221785, som er markert som bestemmelsesområde #5, #2 og #7 i plankartet. Det skal tas kontakt med Akershus fylkeskommune i god tid før tiltaket skal gjennomføres slik at omfanget av den arkeologiske granskingen kan fastsettes.

## Anlegg- og riggområde

Områder som er markert tillates midlertidig benyttet til lagerplass, kjøreareal, parkering, deponi, riggområde og annet som er nødvendig for gjennomføring av anlegget. Anlegg- og riggområder skal fremstå som ryddige og være minst mulig til sjenanse for omgivelsene.

Ved opphør av anlegg- og riggområde skal området ryddes og tilbakeføres til sitt opprinnelige formål og tilstand eller etter avtale med berørte grunneiere. Bestemmelsene om de midlertidige anleggsområdene opphører når kommunen har fått melding om at anlegget er ferdigstilt.

Arbeider i anleggsområde i tilknytning til etablering av vei og kulvert innenfor JB1 vil måtte avtales spesielt med Bane NOR.